b'\n_START_ARTICLE_\nPl\xc3\xa6nen\n_START_PARAGRAPH_\nPl\xc3\xa6nen er et \xc3\xa5bent omr\xc3\xa5de i forlystelsesparken Tivoli i det indre K\xc3\xb8benhavn. Den blev etableret i 1968, hvor den blev anlagt i sammenh\xc3\xa6ng med restaurant Perlen, og blev tegnet Simon Henningsen. I den nordlige del af Pl\xc3\xa6nen er en overd\xc3\xa6kket scene, med et vifteformet tag._NEWLINE_Den ligger mellem Hotel Nimb, Glassalen og Tivolis Koncertsal. Det er et gr\xc3\xa6sbekl\xc3\xa6dt omr\xc3\xa5de, deraf navnet "Pl\xc3\xa6nen". _NEWLINE_P\xc3\xa5 Pl\xc3\xa6nen bliver der afholdt forskellige koncerter og arrangementer. Henover sommeren har der siden 1997 v\xc3\xa6ret afholdt r\xc3\xa6kke openair koncerter kaldet Fredagsrock. I begyndelsen var det prim\xc3\xa6rt rock-navne der optr\xc3\xa5dte, men det er senere blevet mere pop-pr\xc3\xa6get samt andre genrer. Koncerterne bliver set af omkring 20.000 personer, og i s\xc3\xa6sonen 2013 var det gennemsnitlige antal publikum omkring 19.500 personer.  Tivoli tillader h\xc3\xb8jest ca. 33.000 g\xc3\xa6ster inde i haven ad gangen. Sammenlagt tr\xc3\xa6kker koncerterne omkring 500.000 g\xc3\xa6ster henover s\xc3\xa6sonen, og det er dermed et af de mest bes\xc3\xb8gte koncertsteder i Danmark._NEWLINE_De optr\xc3\xa6dende er i stor udstr\xc3\xa6kning danske bands, men en lang r\xc3\xa6kke internationale navne har ogs\xc3\xa5 st\xc3\xa5et p\xc3\xa5 scenen. S\xc3\xa6rligt den danske popgruppe Shu-bi-dua har optr\xc3\xa5dt mange gange p\xc3\xa5 Pl\xc3\xa6nen, og deres koncert i l\xc3\xb8bet af sommeren har v\xc3\xa6ret en af traditionerne i Tivoli. I de f\xc3\xb8rste 15 \xc3\xa5r af koncerterne havde de optr\xc3\xa5dt der ni gange, hvilket kun Big Fat Snake ogs\xc3\xa5 havde gjort. I den biografiske dokumentar Shu-Bi-Dua - Tanketorsk eller Stjerneskud fra 2003 udtalte Michael Hardinger og Michael Bundesen at Pl\xc3\xa6nen havde v\xc3\xa6ret deres egen nich\xc3\xa9._NEWLINE_Derudover bruges Pl\xc3\xa6nen og scenen ogs\xc3\xa5 til L\xc3\xb8rdagsswing, og i december m\xc3\xa5ned afholdes der julemarked. Tivoli-Garden spiller p\xc3\xa5 Pl\xc3\xa6nen hver s\xc3\xb8ndag.'